
VENDIM
Nr. 48, datë 31.1.2024

PËR PËRCAKTIMIN E PROCEDURAVE, KUSHTEVE, KRITEREVE, AFATEVE, VLEFSHMËRISË DHE FORMATEVE PËR DHËNIEN, SHFUQIZIMIN DHE PEZULLIMIN E AUTORIZIMEVE PËR KRYERJEN E VEPRIMTARISË SË MAGAZINIMIT, TRANSFERIMIT DHE ASGJËSIMIT TË LËNDËVE PLASËSE PËR PËRDORIM CIVIL

Në mbështetje të nenit 100 të Kushtetutës dhe të pikës 1, të nenit 22, të ligjit nr. 74/2021, “Për hedhjen në treg dhe mbikëqyrjen e lëndëve plasëse për përdorim civil”, me propozimin e ministrit të Brendshëm, Këshilli i Ministrave

VENDOSI:

KREU I

OBJEKTI, STRUKTURA PËRGJEGJËSE, KUSHTET DHE KRITERET PËR PAJISJEN ME AUTORIZIM PËR MAGAZINIMIN, ASGJËSIMIN DHE TRANSFERIMIN E LËNDËVE PLASËSE PËR PËRDORIM CIVIL

Neni 1

Objekti 

Ky vendim përcakton procedurat, kushtet, kriteret, vlefshmërinë, afatet dhe formatet për dhënien, shfuqizimin dhe pezullimin e autorizimeve për kryerjen e veprimtarisë së magazinimit, transferimit dhe asgjësimit të lëndëve plasëse për përdorim civil. 

Neni 2

Struktura përgjegjëse për dhënien e autorizimit për magazinimin, transferimin dhe asgjësimin 
Struktura përgjegjëse për dhënien e autorizimit për kryerjen e veprimtarisë së magazinimit, transferimit dhe asgjësimit të lëndëve plasëse për përdorim civil është komisioni i ngritur për këtë qëllim në ministrinë përgjegjëse për rendin dhe sigurinë publike. 
Neni 3

Kushtet dhe kriteret e pajisjes me autorizim për magazinimin e lëndëve plasëse
1. Operatori ekonomik që kërkon të pajiset me autorizim për kryerjen e veprimtarisë së magazinimit të lëndëve plasëse për përdorim civil plotëson kushtet e mëposhtme:

a) Të jetë i regjistruar si subjekt tregtar në Republikën e Shqipërisë, sipas legjislacionit në fuqi; 

b) Të ketë në pronësi apo në përdorim objektin për magazinim, sipas një kontrate qiraje ose nënqiraje apo huaje përdorimi të njësuar nga noteri;

c) Të ketë projektin për magazinën, si dhe vërtetimin për kolaudimin e objektit të lëshuar nga organi përgjegjës që mbulon çështjet e infrastrukturës dhe energjetikës;

ç) Të ketë kontraktuar një subjekt të shërbimit privat të sigurisë fizike për ruajtjen e magazinës; 

d) Të sigurojë që ambienti i jashtëm dhe i brendshëm i magazinës të jetë i monitoruar me kamera, sipas kërkesave të ligjit për masat shtesë të sigurisë;

dh) Të ketë aktin teknik të mbrojtjes nga zjarri dhe shpëtimin.

Neni 4
Kushtet dhe kriteret e pajisjes me autorizim për transferimin e lëndëve plasëse

1. Operatori ekonomik që kërkon të pajiset me autorizim për transferimin e lëndëve plasëse për përdorim civil plotëson kushtet e mëposhtme:

a) Të jetë i pajisur me licencën për import, eksport dhe prodhim të lëndëve plasëse për përdorim civil nga Ministria e Mbrojtjes, apo me autorizim për përdorim civil të lëndëve plasëse, lëshuar nga ministria përgjegjëse për energjinë dhe çështjet minerare; 
b) Të vërtetojë se personi që do të shoqërojë lëndën plasëse të jetë i pajisur me dëshminë e zjarrmëtarit, lëshuar nga organi përgjegjës që mbulon çështjet e infrastrukturës dhe energjetikës;

c) Të ketë në pronësi apo në përdorim objekt për magazinimin e lëndëve plasëse për përdorim civil, të miratuar sipas këtij vendimi; 

ç) Të vërtetojë se edhe operatori ekonomik që pret mallin të ketë në pronësi apo në përdorim objekt për magazinimin e lëndëve plasëse për përdorim civil, të miratuar sipas këtij vendimi; 

 d) Të vërtetojë se drejtuesi i automjetit që kryen transportin në rastet e transferimit ndërkombëtar të jetë i pajisur me certifikatë “ADR”, sipas legjislacionit në fuqi për transportin e lëndëve të rrezikshme;

dh) Të vërtetojë se automjeti që kryen transportin ndërkombëtar të jetë i pajisur me certifikatë “ADR”, sipas legjislacionit në fuqi për transportin e lëndëve të rrezikshme dhe me GPS (sistem për lokalizim gjeografik) funksional për kontrollin dhe dokumentimin e itinerarit në subjektin që bën transferimin;

e) Të ketë vërtetimin dhe aktin e kontrollit nga shërbimi vendor i mbrojtjes nga zjarri dhe shpëtimin se automjeti që kryen transportin është i pajisur me shenjat konvencionale treguese për transport të lëndëve plasëse, si dhe fikse zjarri, jo më të vogla se 6 (gjashtë) kg dhe jo më pak se 2 (dy) copë; 
ë) Të ketë të deklaruar origjinën e mallit. 
2. Rastet kur transferimi i mallit kryhet nga transportuesit e huaj me mjetet e tyre të transportit, të pajisur me certifikatë “ADR” në vendet e origjinës, si dhe rastet e tranzitimit të këtyre mallrave nëpërmjet territorit të Republikës së Shqipërisë përjashtohen nga shkronja “ë”, e pikës 1, të këtij neni.

Neni 5

Kushtet dhe kriteret e pajisjes me autorizim për asgjësimin e lëndëve plasëse

1. Operatori ekonomik që kërkon të pajiset me autorizim për kryerjen e procedurës së asgjësimit të lëndëve plasëse për përdorim civil plotëson kushtet e mëposhtme:

a) Të ketë licencë për prodhim, import, eksport, tranzitim të lëndëve plasëse për përdorim civil, të lëshuar nga Ministria e Mbrojtjes; 

b) Të ketë autorizim për përdorimin e lëndëve plasëse për përdorim civil, të lëshuar nga ministria përgjegjëse për energjinë dhe çështjet minerare;

c) Të ketë një marrëveshje me subjektet e licencuara nga Ministria e Mbrojtjes, të cilat ofrojnë edhe shërbimin e shkatërrimit apo çmilitarizimit të lëndëve plasëse;

ç) Të deklarojë sasinë, llojin, origjinën dhe arsyet e asgjësimit të lëndëve plasëse për përdorim civil.

KREU II

PROCEDURAT, AFATET, VLEFSHMËRITË DHE FORMATET PËR KËRKESËN DHE DHËNIEN E AUTORIZIMEVE PËR MAGAZINIMIN, TRANSFERIMIN DHE ASGJËSIMIN E LËNDËVE PLASËSE PËR PËRDORIM CIVIL

Neni 6

Kërkesë për pajisjen me autorizim 

1. Operatori ekonomik bën kërkesën për pajisje me autorizimin përkatës në portalin “e-Albania”.

2. Operatori ekonomik pajiset elektronikisht te “Hapësira ime” në portalin “e-Albania” me dokumentin e autorizimit, të lëshuar me vulë elektronike ose nënshkrim elektronik nga institucioni shërbim ofrues.
Neni 7

Formati për kërkesën për pajisjen me autorizim për magazinimin e lëndëve plasëse për përdorim civil 

1. Formati i kërkesës për t’u pajisur me autorizim për magazinimin e lëndëve plasëse për përdorim civil është sipas lidhjes nr. 1, që i bashkëlidhet këtij vendimi dhe është pjesë përbërëse e tij, si dhe përmban: 

a) emrin e operatorit ekonomik;

b) adresën e selisë së operatorit ekonomik; 

c) të dhënat për administratorin dhe punonjësit, të cilët do të kryejnë veprimtari me lëndët plasëse të magazinuara, që përfshijnë emër, mbiemër, numër identifikimi personal;

ç) adresën e vendndodhjes së magazinës;

d) llojin e lëndëve plasëse që do të magazinohen, si dhe kapacitetin maksimal të magazinës;

dh) afatin e magazinimit të lëndëve plasëse, të përcaktuar nga organi përgjegjës që mbulon çështjet e industrisë dhe energjetikës.

2. Së bashku me kërkesën për lëshimin e autorizimit për magazinimin e lëndëve plasëse për përdorim civil, operatori ekonomik ngarkon në portalin “e-Albania” edhe këto dokumente shoqëruese: 

a) Ekstraktin e regjistrit tregtar për të dhënat e operatorit ekonomik, të nxjerrë nga Qendra Kombëtare e Biznesit; 
b) Fotokopjen e dokumentit të pronësisë të noterizuar, nëse është pronë e subjektit ose dokumentin që vërteton të drejtën e përdorimit, nëse objekti i magazinimit është në pronësi të një të treti;
c) Vërtetimin nga organi përgjegjës që mbulon çështjet e industrisë dhe energjetikës, që përcakton se objekti i plotëson kushtet për magazinimin e lëndëve plasëse për përdorim civil, sipas përcaktimeve në rregulloren e teknikës së sigurimit për përdorimin civil të lëndëve plasëse në Republikën e Shqipërisë;
ç) Certifikatën e mbrojtjes nga zjarri, lëshuar nga Shërbimi i Mbrojtjes nga Zjarri dhe Shpëtimin;

d) Kontratën me subjektin privat të sigurisë fizike dhe fotokopjen e autorizimit të mbajtjes së armës së zjarrit të punonjësit/punonjësve që do të ruajnë magazinën;

dh) Vetëdeklarimin “Për verifikimin e gjendjes gjyqësore” të administratorit të operatorit ekonomik; 

e) Vërtetim nga gjykata që operatori ekonomik nuk është në proces gjyqësor dhe nga prokuroria që operatori ekonomik nuk është në procedim penal.

Neni 8

Formati për kërkesën për pajisjen me autorizim për transferimin e lëndëve plasëse për përdorim civil

1. Autorizimet për transferimin e lëndëve plasëse për përdorim civil janë 2 (dy) lloje:

a) Autorizim për çdo ngarkesë dhe çdo mjet që bën transportin e ngarkesës;

b) Autorizim për transferim të herëpashershëm me afat vlefshmërie deri në 1 (një) vit.

2. Formati i kërkesës për t’u pajisur me autorizim për transferimin e lëndëve plasëse për përdorim civil është sipas lidhjes nr. 2, që i bashkëlidhet këtij vendimi dhe është pjesë përbërëse e tij, si dhe përmban: 
a) emrin e operatorit ekonomik;

b) adresën e selisë së operatorit ekonomik; 

c) të dhënat për administratorin e operatorit ekonomik, që përfshijnë emër, mbiemër, numër identifikimi personal;

ç) adresën e vendndodhjes së magazinës dalëse dhe të magazinës pritëse;

d) llojin e lëndëve plasëse që do të transferohen;

dh) deklarimin e origjinës së mallit; 

e) të dhënat e automjetit që do të kryejë transferimin; 

ë) të dhënat e drejtuesit të mjetit, që përfshijnë emër, mbiemër, numër identifikimi;

f) të dhënat e shoqëruesit të pajisur me dëshminë e zjarrmëtarit, që përfshijnë emër, mbiemër, numër identifikimi personal.

3. Së bashku me kërkesën për lëshimin e autorizimit për transferimin e lëndëve plasëse për përdorim civil, operatori ekonomik ngarkon në portalin “e-Albania” edhe këto dokumente shoqëruese:
a) Ekstraktin e regjistrit tregtar për të dhënat e operatorit ekonomik të nxjerrë nga Qendra Kombëtare e Biznesit;

b) Kopje të licencës për import, eksport, prodhim të lëndëve plasëse për përdorim civil, lëshuar nga Ministria e Mbrojtjes;

c) Kopje të autorizimit për përdorim të lëndëve plasëse për përdorim civil, të lëshuar nga ministria përgjegjëse për energjinë dhe çështjet minerare;

ç) Fotokopjen e dëshmisë së zjarrmëtarit, lëshuar nga organi përgjegjës që mbulon çështjet e energjisë dhe minerare;

d) Certifikatën “ADR” të drejtuesit të mjetit, të lëshuar sipas legjislacionit në fuqi për transportin e lëndëve të rrezikshme, në rastet e transferimit ndërkombëtar;

dh) Certifikatën “ADR” të automjetit, të lëshuar sipas legjislacionit në fuqi për transportin e lëndëve të rrezikshme, në rastet e transferimit ndërkombëtar;

e) Vërtetimin dhe aktin e kontrollit, lëshuar nga shërbimi vendor i mbrojtjes nga zjarri dhe shpëtimin për sinjalistikën e automjetit që do të kryejë transferimin;

ë) Deklaratën e origjinës së mallit.

 4. Njoftimi i strukturës përgjegjëse për dhënien e autorizimit për transferimin e herëpashershëm bëhet brenda jo më pak se 24 (njëzet e katër) orë para kryerjes së transferimit të lëndëve plasëse për përdorim civil. Ky njoftim kryhet me e-mail në adresën e përcaktuar në autorizimin e lëshuar. 

Neni 9

Formati për kërkesën për pajisjen me autorizim për asgjësimin e lëndëve plasëse për përdorim civil

1. Formati i kërkesës për t’u pajisur me autorizim për asgjësimin e lëndëve plasëse për përdorim civil është sipas lidhjes nr. 3, që i bashkëlidhet këtij vendimi dhe është pjesë përbërëse e tij, si dhe përmban: 
a) të dhënat për administratorin e operatorit ekonomik, që përfshijnë emër, mbiemër, numër identifikimi personal;

b) vendin e kryerjes së procedurës së asgjësimit;
c) sasinë dhe llojin e lëndës plasëse që asgjësohet;
ç) datën dhe orën në të cilën do të kryhet procedura e asgjësimit. 

2. Së bashku me kërkesën për lëshimin e autorizimit për asgjësimin e lëndëve plasëse për përdorim civil, operatori ekonomik ngarkon në portalin “e-Albania” edhe këto dokumente shoqëruese:
a) Ekstraktin e regjistrit tregtar të nxjerrë nga Qendra Kombëtare e Biznesit; 
b) Marrëveshjen e lidhur me subjektet e licencuara nga Ministria e Mbrojtjes, të cilat ofrojnë edhe shërbimin e shkatërrimit apo çmilitarizimit të lëndëve plasëse; 
c) Deklaratën e origjinës së mallit;
ç) Kopjen e licencës për prodhim, import, eksport apo përdorim të lëndëve plasëse për përdorim civil, të lëshuar nga Ministria e Mbrojtjes.

Neni 10

Verifikimi i dokumenteve dhe formatet e autorizimit 

1. Për pranimin, verifikimin dhe shqyrtimin e dokumenteve për autorizim, struktura përgjegjëse ndjek këtë procedurë:

a) Verifikon dokumentacionin e dërguar nga operatori ekonomik, si dhe plotëson formularët përkatës sipas rubrikave; 

b) Verifikon besueshmërinë e kërkuesit nëpërmjet autoritetit kompetent, brenda 5 (pesë) ditëve. 

2. Formatet përkatëse të autorizimit janë sipas lidhjeve 4, 5 dhe 6, që i bashkëlidhen këtij vendimi dhe janë pjesë përbërëse të tij. 

Neni 11

Afati për shqyrtimin e kërkesës 

Afati për shqyrtimin e kërkesës për pajisjen me autorizim është: 

a) 15 (pesëmbëdhjetë) ditë nga dita e paraqitjes së kërkesës për pajisjen me autorizim për magazinim; 

b) 15 (pesëmbëdhjetë) ditë nga dita e paraqitjes së kërkesës për pajisjen me autorizim për transferim;

c) 10 (dhjetë) ditë nga dita e paraqitjes së kërkesës për pajisjen me autorizim për asgjësim.

Neni 12

Procedura e shqyrtimit, dhënies së autorizimit apo mospranimit të kërkesës për pajisjen me autorizim 
1. Struktura përgjegjëse për dhënien e autorizimit, në rastet kur konstaton mangësi në paraqitjen e kërkesës apo mungesë të dokumentacionit, njofton operatorin ekonomik për plotësimin e tyre. 

2. Operatori ekonomik brenda 10 (dhjetë) ditëve duhet të plotësojë mangësitë e konstatuara. Në këtë rast, afati i shqyrtimit pezullohet deri në plotësimin e mangësive të kërkesës nga ana e operatorit ekonomik. 

3. Kërkesa për pajisjen me autorizim nuk pranohet nëse operatori ekonomik nuk plotëson mangësitë e dokumentacionit brenda afatit 10-ditor. 

4. Në rastet kur struktura përgjegjëse miraton kërkesën për dhënien e autorizimit, vendimi i miratimit të kërkesës i dërgohet operatorit ekonomik në të njëjtën adresë dhe me të njëjtat mjete që ka aplikuar. Formati i autorizimit të lëshuar verifikohet në çdo rast kontrolli nga strukturat përgjegjëse të përcaktuara në ligjin për lëndët plasëse për përdorim civil. 

5. Në rastet e transferimit të herëpashershëm, struktura përgjegjëse kthen përgjigje për dhënie të autorizimit, apo mospranim të kërkesës për autorizim për operatorin ekonomik me të njëjtat mjete, brenda të njëjtit afat që është bërë njoftimi nga operatori ekonomik.

6. Vendimi për mospranimin e kërkesës mund të ankimohet sipas procedurave të përcaktuara në Kodin e Procedurave Administrative. 
Neni 13

Procedura e shfuqizimit dhe pezullimit të autorizimit

1. Përveç rasteve të përcaktuara në ligjin për lëndët plasëse për përdorim civil dhe në ligjin për licencat, autorizimet dhe lejet, autorizimi për magazinimin, transferimin e asgjësimin e lëndëve plasëse dhe licencat shfuqizohet edhe në rastet kur operatori ekonomik është në tejkalim, ka shkelur apo nuk përmbush më kriteret dhe kushtet e përcaktuara në kreun I, të këtij vendimi.
2. Struktura përgjegjëse, në rastet kur gjatë verifikimit të veprimtarisë së operatorit ekonomik gjen shkelje të kushteve të përcaktuara në autorizim, pezullon autorizimin deri në verifikimin e rrethanave.

3. Struktura përgjegjëse njofton për shfuqizimin e autorizimit me të njëjtat mënyra që është paraqitur kërkesa, duke nxjerrë një vendim të arsyetuar. 
4. Vendimi për shfuqizimin apo pezullimin e autorizimit mund të ankimohet sipas procedurave të përcaktuara në Kodin e Procedurave Administrative. 
Neni 14
Vlefshmëria e autorizimit

1. Afati i vlefshmërisë së autorizimit për magazinim është deri në 2 (dy) vjet për objekte magazinimi të përkohshme dhe deri në 6 (gjashtë) muaj për objekte magazinimi javore e ditore. 
2. Afati i vlefshmërisë së autorizimit për transferim është 1-vjeçar për transferimet e herëpashershme. 
3. Për transferimet për çdo ngarkesë dhe çdo mjet që bën transportin e ngarkesës afati i autorizimit për transferim është sa koha e kërkuar për transferimin. 
4. Afati i autorizimit për asgjësim është i vlefshëm deri në 30 (tridhjetë) ditë.

5. Me mbarimin e afatit të vlefshmërisë së autorizimit, subjekti i interesuar për t’u pajisur sërish me këtë autorizim duhet të paraqesë kërkesën dhe dokumentacionin që provon përmbushjen e kushteve të autorizimit. 
KREU III 

Neni 15

Dispozita të fundit

1. Vendimi nr. 313, datë 15.4.2015, i Këshillit të Ministrave, “Për përcaktimin e procedurave të dhënies së autorizimit për magazinimin, transferimin dhe asgjësimin e lëndëve plasëse për përdorim civil dhe lëndëve piroteknike dhe fishekzjarrë”, shfuqizohet. 

2. Ngarkohen Ministria e Brendshme, Ministria e Mbrojtjes, Ministria e Infrastrukturës dhe Energjisë, Policia e Shtetit, Shërbimi i Mbrojtjes nga Zjarri dhe Shpëtimin për zbatimin e këtij vendimi. 

Ky vendim hyn në fuqi pas botimit në Fletoren Zyrtare.

KRYEMINISTËR

Edi Rama

Lidhja nr. 1

KËRKESË

Për pajisjen me autorizim për magazinim 

Drejtuar: Strukturës përgjegjëse në Ministrinë e Brendshme ___________________
Unë ____________________administrator i subjektit _______________________, i pajisur nga Ministria e Mbrojtjes/Ministria e Infrastrukturës dhe Energjisë me licencë/autorizim nr.________, “Për prodhim/përdorim të lëndëve plasëse për përdorim civil”, me adresë të selisë_____________, me drejtues teknik ___________________________________, me adresë të _______________________, paraqes kërkesën, si më poshtë:
Ushtroj aktivitetin për prodhimin/import/eksport/përdorimin të lëndëve plasëse për përdorim civil në qytetin______________, i cili është në juridiksionin e Komisariatit të Policisë _____________________________.

Kam në pronësi/qira një magazinë në _______________________, në të cilën do të magazinoj lëndë plasëse të llojit________________, me sasi_______________________ për një afat ___________________________________.

Magazina plotëson kërkesat dhe është pajisur me vërtetimin e kolaudimit nga organi përgjegjës i Ministrisë së Infrastrukturës dhe Energjisë nr. _________, datë __________, dhe plotëson kushtet e mbrojtjes nga zjarri, për të cilën është pajisur me aktin nr.________, datë_____________.

Magazina ka një kapacitet magazinimi _________ton lëndë plasëse, _______copë/ml kapsolla, fitil zjarrpërcjellës.

Magazina është e pajisur me kamera sigurie në bazë të kërkesave të ligjit “Për masat shtesë të sigurisë” dhe për ruajtjen dhe sigurinë e saj është lidhur kontratë me subjektin e SHPSF__________________________________.

Sa më sipër, kërkoj të pajisem me autorizim për magazinimin e lëndëve plasëse për përdorim civil.

Bashkëlidhur me kërkesën, dorëzohen dokumentet që vërtetojnë plotësimin e kritereve për magazinimin e lëndëve plasëse.
KËRKUESI

____________________________
Lidhja nr. 2

KËRKESË

Për pajisjen me autorizim për transferim të lëndëve plasëse

Drejtuar: Strukturës përgjegjëse në Ministrinë e Brendshme

Unë ____________________, administrator i subjektit _______________________, i pajisur nga Ministria e Mbrojtjes/Ministria e Infrastrukturës dhe Energjisë me licencë/autorizim nr.________, “Për import/eksport/prodhim/përdorim të lëndëve plasëse për përdorim civil”, me adresë të selisë_____________, me drejtues teknik _____________________, me adresë të magazinës_______________________, paraqes kërkesën, si më poshtë:
Ushtroj aktivitetin për prodhimin/import/eksport/përdorimin të lëndëve plasëse për përdorim civil në qytetin______________, i cila është në juridiksionin e Komisariatit të Policisë _____________________________.

Kam në pronësi/qira një magazinë në _______________________, për të cilën jam pajisur nga Policia e Shtetit me autorizim nr._______, datë _________ , për magazinimin e lëndëve plasëse me afat deri më ___________________ dhe subjekti që pret mallin është i licencuar për ushtrimin e aktivitetit me lëndët plasëse dhe pajisur nga Policia e Shtetit me autorizim nr._______, datë_______, për magazinimin e lëndëve plasëse me afat deri më ___________________.

Transferimi i lëndëve plasëse do të kryhet me automjetin tip ______________, me targa___________ dhe drejtues mjeti ________________, të cilët janë të pajisur me certifikatë ADR nr.________, datë________. Mjeti plotëson kushtet e mbrojtjes nga zjarri dhe është i pajisur me mjetet mbrojtëse të nevojshme.

Shoqërimi i lëndës plasëse do të kryhet nga shtetasi ________________, i pajisur me dëshminë e zjarrmëtarit nr._________, datë______, si dhe nga punonjësi i SHPSF/Policia e Shtetit ________, sipas kontratës.

Subjekti ka lidhur kontratë me subjektin e SHPSF ______________/Policinë e Shtetit për shoqërimin e automjetit që do të kryejë transferimin e lëndëve plasëse.

Sa më sipër, kërkoj të pajisem me autorizim për transferimin e lëndëve plasëse për përdorim civil.

Bashkëlidhur me kërkesën, dorëzohen dokumentet që vërtetojnë plotësimin e kritereve për transferimin e lëndëve plasëse. 
KËRKUESI
_____________________________________
Lidhja nr. 3

KËRKESË
Për pajisjen me autorizim për asgjësim të lëndëve plasëse

Drejtuar: Strukturës përgjegjëse në Ministrinë e Brendshme__________________ 
Unë ____________________, administrator i subjektit _______________________, i pajisur nga Ministria e Mbrojtjes/ Infrastrukturës dhe Energjisë me licencë/autorizim nr.________, “Për import/eksport/prodhim/përdorim të lëndëve plasëse për përdorim civil”, me adresë të selisë_____________, me drejtues teknik ___________________________________, me adresë të magazinës_______________________, paraqes kërkesën, si më poshtë:

Ushtroj aktivitetin për prodhimin/import/eksport/përdorimin të lëndëve plasëse për përdorim civil në qytetin______________, i cili është në juridiksionin e Komisariatit të Policisë ____________________________.

Kam në pronësi/qira një magazinë në _______________________, për të cilën jam pajisur nga Policia e Shtetit me autorizim nr._______, datë _________, për magazinimin e lëndëve plasëse, me afat deri më ___________________.
Në magazinë kam një sasi prej ___________ lëndësh plasëse, e cila është e skaduar, jashtë përdorimit dhe duhet asgjësuar.

Kam lidhur marrëveshje me subjektin e licencuar nga Ministria e Mbrojtjes, i cili ofron shërbimin e asgjësimit të lëndëve plasëse. Asgjësimi do të kryhet në ambientin e caktuar nga subjekti i licencuar nga Ministria e Mbrojtjes për asgjësimin e lëndëve plasëse të skaduara .

Shoqërimi i lëndës plasëse të skaduar do të kryhet nga shtetasi ________________, i pajisur me dëshminë e zjarrmëtarit nr._________, datë______.

Subjekti ka në pronësi/qira automjet tip ________, me targa __________për transportin e lëndëve plasëse të skaduara, i cili plotëson kushtet e mbrojtjes nga zjarri dhe është pajisur me mjetet mbrojtëse përkatëse.
Subjekti ka lidhur kontratë me subjektin e SHPSF ______________/Policinë e Shtetit për shoqërimin e automjetit që do të kryejë transportin e lëndëve plasëse të skaduara.

Sa më sipër, kërkoj të pajisem me autorizim për asgjësimin e lëndëve plasëse për përdorim civil të skaduara.

Bashkëlidhur me kërkesën, dorëzohen dokumentet që vërtetojnë plotësimin e kritereve për asgjësimin e lëndëve plasëse. 
KËRKUES

_______________________
Lidhja nr. 4

AUTORIZIM

Për magazinim të lëndëve plasëse për përdorim civil

Bazuar në kërkesën nr._______, datë ________ , të subjektit __________________, i pajisur nga Ministria e Mbrojtjes/Ministria e Infrastrukturës dhe Energjisë me licencë/autorizim nr. _________, datë__________, me administrator z.______________________ dhe drejtues teknik z. _________________________, me seli në_____________________, me adresë të magazinës_______________________________, pas verifikimeve të kryera nga struktura përgjegjëse në Komisariatin e Policisë___________________ u konstatua se:
Ky subjekt ushtron aktivitetin për prodhimin/import/eksport/përdorimin të lëndëve plasëse për përdorim civil në qytetin______________, i cili është në juridiksionin e Komisariatit të Policisë _____________________________. 

Subjekti plotëson kërkesat dhe është pajisur me vërtetimin e kolaudimit nga organi përgjegjës i Ministrisë së Infrastrukturës dhe Energjisë nr. _________, datë_______, dhe magazina plotëson kushtet e mbrojtjes nga zjarri, pajisur me aktin nr.​​​​________, datë_____________.

Magazina është e pajisur me kamera sigurie në bazë të kërkesave të ligjit “Për masat shtesë të sigurisë” dhe për ruajtjen dhe sigurinë e saj subjekti ka lidhur kontratë me subjektin e SHPSF__________________________________.

Subjekti autorizohet të magazinojë lëndë plasëse dhe kapsolla detonatorë/fitil zjarrpërcjellës, sipas kapacitetit të magazinës, si më poshtë:
1. Lëndë plasëse për përdorim civil _________ton. 
2. Kapsolla detonatorë fitil zjarrpërcjellës _______copë/ml.

Afati i autorizimit është nga data_______________, deri më datë_______.
KOMISIONI 

_________________________
Lidhja nr. 5

AUTORIZIM

Për transferimin e lëndëve plasëse për përdorim civil

Bazuar në kërkesën nr._______, datë ________, të subjektit __________________, i pajisur nga Ministria e Mbrojtjes/ Infrastrukturës dhe Energjisë me licencë/autorizim nr. _________, datë__________, me administrator z.__________ ______ dhe drejtues teknik z. ____________, me seli në_____________________, me adresë të magazinës___________, pas verifikimeve të kryera nga struktura e Rendit të Komisariatit të Policisë___________________ u konstatua se:
Ky subjekt ushtron aktivitetin për prodhimin/import/eksport/përdorimin të lëndëve plasëse për përdorim civil në qytetin______________, i cili është në juridiksionin e Komisariatit të Policisë _____________________________. 

Subjekti është pajisur me autorizim për magazinim të lëndëve plasëse nr.________, datë_______________, dhe subjekti pritës i mallit është pajisur me autorizim për magazinim të lëndëve plasëse __________, datë________.

Transferimi i lëndëve plasëse do të kryhet me automjetin tip ______________, me targa___________ dhe drejtuesi i mjetit ________________, të cilët janë të pajisur me certifikatë ADR nr.________datë________, plotësojnë kushtet e mbrojtjes nga zjarri dhe mjeti është i pajisur me mjetet mbrojtëse të nevojshme.

Shoqërimi i lëndës plasëse do të kryhet nga shtetasi ________________, i pajisur me dëshminë e zjarrmëtarit nr._________, datë______, si dhe nga punonjësi i SHPSF/Policia e Shtetit _______, sipas kontratës.

Subjekti autorizohet të transferojë lëndë plasëse dhe kapsolla detonatorë/fitil zjarrpërcjellës, si më poshtë:
1. Lëndë plasëse për përdorim civil _________ton. 
2. Kapsolla detonatorë fitil zjarrpërcjellës _______copë/ml.

Afati i autorizimit është data_______________.
KOMISIONI 

___________________________
Lidhja nr. 6

AUTORIZIM

Për asgjësimin e lëndëve plasëse për përdorim civil

Bazuar në kërkesën nr._______, datë ________, të subjektit __________________, i pajisur nga Ministria e Mbrojtjes/Ministria e Infrastrukturës dhe Energjisë me licencë/autorizim nr. _________, datë__________, me administrator z.______________________ dhe drejtues teknik z. _________________________, me seli në_____________________, me adresë të magazinës_______________________________, pas verifikimeve të kryera nga struktura përgjegjëse në Komisariatin e Policisë___________________ u konstatua se:
Ky subjekt ushtron aktivitetin për prodhimin/import/eksport/përdorimin të lëndëve plasëse për përdorim civil në qytetin______________ ka deklaruar se në magazinën e lëndëve plasëse ka një sasi _________lëndë plasëse të skaduar, e cila duhet asgjësuar.

Subjekti ka lidhur marrëveshje me subjektin e licencuar nga Ministria e Mbrojtjes për asgjësimin e lëndëve plasëse të skaduara, i cili ofron shërbimin e asgjësimit të lëndëve plasëse në ambientin e caktuar nga subjekti i licencuar. 

Shoqërimi i lëndës plasëse të skaduar do të kryhet nga shtetasi ________________, i pajisur me dëshminë e zjarrmëtarit nr._________, datë______.

Subjekti ka në pronësi/qira automjet tip ________me targa __________për transportin e lëndëve plasëse të skaduar, i cili plotëson kushtet e mbrojtjes nga zjarri dhe është pajisur me mjetet e nevojshme.

Subjekti _____________________ autorizohet të asgjësojë lëndë plasëse dhe kapsolla detonatorë/fitil zjarrpërcjellës, si më poshtë:
1. Lëndë plasëse për përdorim civil _________ton. 
2. Kapsolla detonatorë fitil zjarrpërcjellës _______copë/ml.

Afati i autorizimit është data_______________.
KOMISIONI

__________________________

